ไฟแนนทูเดย์
โดย...ช.ชดา
8 มิ.ย. 2558

โดย...ช.ชดา
...ป่วยการถกเถียงกับรัฐบาลว่าเงินฝืดหรือไม่ฝืด เพราะดูจากเงินเฟ้อที่ติดลบ 5 เดือนต่อเนื่องกัน แบงก์ชาติก็ยอมรับว่าเศรษฐกิจแย่ แต่เงินไม่ฝืด ทั้งที่ภาคครัวเรือนกำลังอ่วมกับปัญหาค่าครองชีพสูง และปัญหาหนี้สินเพิ่มขึ้น
นอกจากนี้ มีความไม่แน่นอนในอาชีพการงาน อันเป็นผลกระทบโดยตรงมาจากปัญหาเศรษฐกิจ ผสมกับการคุมเข้มปล่อยกู้ของธนาคารพาณิชย์เข้าไปด้วย เงินที่ออกมาหมุนเวียนในระบบเศรษฐกิจจึงหมุนน้อยรอบ ทุกครัวเรือนบ่นว่าจนลง ปัญหาเงินฝืดในขณะนี้ ช.ชดาจึงเรียกว่าเงินฝืดเทียม เพราะไม่รู้ว่าจะว่ายังไงดี
...สัญญาณหนี้เสียแว่วมาตั้งแต่ปีที่แล้ว ปีนี้อาการจะหนักขึ้นอีก นายแบงก์หลายคนพูดตรงกันว่า เอ็นพีแอลกำลังเพิ่มขึ้นอย่างช้าๆ แต่ต่อเนื่อง ลูกค้าเริ่มทยอยเข้ามาขอปรับโครงสร้างหนี้ ยืดหนี้ออกไปเพื่อให้เงินผ่อนต่องวดลดลง เพราะค้าขายไปไม่ไหวจริงๆ
...วรภัค ธันยาวงษ์ กรรมการผู้จัดการ ธนาคารกรุงไทย เตรียมออกหุ้นกู้เพื่อเพิ่มเงินกองทุนขั้นที่ 2 เป็นเงินสกุลต่างประเทศ จึงเสนอบอร์ดแบงก์เพิ่มสำรองพิเศษไป 3,600 ล้านบาท คิดว่ามีสำรองเยอะจะยิ่งทำให้นักลงทุนสบายใจ เลยงานเข้า ไม่รู้ว่าป่านนี้พนักงานจะเข้าใจสิ่งที่เอ็มดีทำและเลิกต่อต้านกันหรือยัง
...คึกคักไม่ใช่น้อย สำหรับวันเกิด ชาติชาย พยุหนาวีชัยผู้อำนวยการธนาคารออมสิน เมื่อวันที่ 5 มิ.ย.ที่ผ่านมา พนักงานที่สำนักงานใหญ่รวมตัวทำเซอร์ไพรส์ให้จัดงานวันเกิด แต่ของขวัญที่ถูกใจ ผู้อำนวยการออมสินมากที่สุดไม่ใช่พระพุทธรูป วัตถุมงคล กระเช้าดอกไม้ กระเช้าผลไม้ หรือขนมเค้ก พี่บู้ประกาศผ่านไมโครโฟนในงานอวยพรวันเกิดว่า ของขวัญที่ดีที่สุดคือ หลายส่วนงานปิดเป้ากลางปีไปเรียบร้อย ทั้งที่เพิ่งจะผ่านมาแค่ 5 เดือน ก็ทำผลงานได้ทะลุเป้าไปแล้ว ถือว่าเป็นการร่วมแรงร่วมใจของชาวออมสินที่ได้รับทราบล่วงหน้าก่อนวันเกิด 1 วัน ปลื้มปริ่มไปตามๆ กัน